Ir-Regolament tal-Kummissjoni (KE) Nru 1475/2003
ta' l-20 ta' Awissu 2003
dwar il-protezzjoni ta' skolli tal-qroll f'baħar fond mill-effetti ta' tkarkir f'żona fil-majjistral ta' l-Iskozja
IL-KUMMISSJONI TAL-KOMUNITAJIET EWROPEJ
Wara li kkonsidrat it-Trattat li jistabbilixxi l-Komunitajiet Ewropej,
Wara li kkonsidrat ir-Regolament tal-Kunsill (KE) Nru 2371/2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni tas-Sajd [1], u partikolarment l-Artikolu 7 tiegħu,
Billi:
(1) Skond ir-Regolament (KE) Nru 2371/2002, il-politika komuni tas-sajd hi li tkun applikata prekawzjoni fit-teħid ta' miżuri biex jonqos kemm jista' jkun l-impatt ta' attivitajiet tas-sajd fuq ekosistemi tal-baħar.
(2) Skond rapporti xjentifiċi reċenti, u partikolarment ir-rapporti tal-Kunsill Internazzjonali għall-Esplorazzjoni tal-Baħar, aggregazzjonijiet ta' qroll f'baħar fond (Lophelia pertusa) instabu u ġew imqiegħda fil-mappa f'żona fil-majjistral ta' l-Iskozja li taqa' taħt il-ġurisdizzjoni tar-Renju Unit. Dawk l-aggregazzjonijiet, magħrufa bħala d-"Darwin Mounds", jidher li huma fi stat tajjeb ta' konservazzjoni biss juru sinjali ta' ħsara kawżata minn ħidmiet ta' tkarkir f'qiegħ il-baħar.
(3) Rapporti xjentifiċi juru li dawn l-aggregazzjonijiet jikkostitwixxu abitazzjonijiet li jilqgħu fihom komunitajiet bijoloġiċi importanti u wisq diversi.. Dawk l-abitazzjonijiet huma magħrufa ħafna li jeħtieġu prijorità ta' ħarsien. B'mod partikolari, il-Konvenzjoni għall-Ħarsien ta' l-Ambjent Marittimu fil-Grigal ta' l-Atlantiku (Konvenzjoni OSPAR) reċentement inkludiet skolli tal-qroll f'baħar fond f'lista ta' abitazzjonijiet fil-periklu.
(4) Id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' abitazzjonijiet naturali u ta' fawna u flora selvaġġi [2], kif emendata l-aħħar bid-Direttiva 97/62/KE [3], tinkludi skolli fl-abitazzjonijiet naturali ta' interess tal-Komunità li l-konservazzjoni tagħhom teħtieġ li jkunu indikati żoni speċjali ta' konservazzjoni. Ir-Renju Unit formalment fisser l-intenzjoni tiegħu li jiddikjara d-"Darwin Mounds" bħala żona speċjali ta' konservazzjoni bil-ħsieb li jħares lil dik it-tip ta' abitazzjoni fil-qadi ta' l-obbligi tiegħu skond dik id-Direttiva.
(5) Ir-Renju Unit ġibed l-attenzjoni tal-Kummissjoni għall-fatt li xi dgħajjes tat-tkarkir, fl-insegwiment ta' konċentrazzjonijiet ta' ħut ta' baħar fond, jistgħu jiltaqgħu fiż-żona tad-"Darwin Mounds" u jikkaġunaw ħsara irrimedjabbli f'dawn l-abitazzjonijiet f'baħar fond.
(6) Ir-Renju Unit għalhekk talab li jiġu adottati miżuri ta' emerġenza skond ir-Regolament (KE) Nru 2371/2002 li jipprojbixxu l-użu ta' tkarkir fil-qiegħ fl-aggregazzjonijiet ta' qroll imsemmija hawn fuq.. Ir-Renju Unit għadda t-talba tiegħu lill-Istati Membri l-oħra, li ma bagħtu ebda kumment lill-Kummissjoni fiż-żmien stabbilit.
(7) Fid-dawl tax-xhieda provduta mir-Renju Unit, wieħed irid jasal biex jgħid li l-konservazzjoni ta' l-abitazzjoni in kwistjoni qed tiġi mhedda serjament u li hemmm il-bżonn ta' azzjoni immedjata. Attivitajiet sinifikanti ta' sajd bi tkarkir tal-qiegħ se jkomplu jitwettqu fix-xhur li ġejjin, qabel ma jistgħu jiġu adottati miżuri mill-Kunsill; għalhekk huwa xieraq li l-użu ta' tkarkir tal-qiegħ jiġi immedjatament projbit fl-aggregazzjonijiet ta' qroll imsemmija hawn fuq permezz ta' miżuri ta' emerġenza skond ir-Regolament (KE) Nru 2371/2002,
ADOTTAT DAN IR-REGOLAMENT:
Artikolu 1
Bastimenti huma projbiti milli jużaw it-tkarkir tal-qiegħ jew il-ġbid ta' xbiek bħal dan li jintuża f'kuntatt mal-qiegħ tal-baħar fiż-żona immarkata b'linja li tgħaqqad flimkien il-kordinati li ġejjin:
Latitudni 59o 54' T | lonġitudni 7o 39' P |
Latitudni 59o 54' T | lonġitudni 6o 47' P |
Latitudni 59o 37' T | lonġitudni 6o 47' P |
Latitudni 59o 37' T | lonġitudni 7o 39' P |
Artikolu 2
Dan ir-Regolament ghandu jidhol fis-sehh l-għada ta' meta ssir il-pubblikazzjoni tiegħu fil-Ġurnal Ufficjali ta' l-Unjoni Ewropea.
Għandu japplika għal sitt xhur.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Awissu 2003.